En middelsstor (9-17 millimeter), slanke, svart trebukk med grønnlig metallglans, dekkvingene for det meste rødbrune, spissen mørkere. Kroppen er tett og fint punktert, nokså skinnende, dekkvingene med grovere, noe uregelmessig punktering. Hodet er omtrent så bredt som pronotum, firkantet. Antennene er nokså tynne, rundt én og en halv gang så lange som kroppen hos hannen og litt kortere enn kroppen hos hunnen, hvert ledd litt utvidet i spissen, særlig hos hannen. De har 12 ledd hos hannen og 11 hos hunnen. Pronotum er tønneformet, omtrent så langt som bredt, med fine, oppstående hår. Dekkvingene er jevnbrede, forholdsvis tynne, tett og kraftig punkterte. Beina er forholdsvis korte, med klubbeformede lår.